# Van Dijk arejea kikosini Liverpool

## Muktasari:

**Beki huyo raia wa Uholanzi aliondoka kwenye kikosi cha timu ya taifa katikati ya wiki baada ya kuelezwa kuwa bado hajawa fiti kucheza, lakini Slot amesema kwa sasa yupo tayari kuingia uwanjani kama ataona anahitaji kumtumia.**

**LIVERPOOL, ENGLAND**: KOCHA wa Liverpool Arne Slot amesema kuwa beki wake Virgil van Dijk yupo fiti kuivaa Southampton wikiendi hii lakini wachezaji wengine wanasubiri taarifa ya daktari wa timu hiyo.

Beki huyo raia wa Uholanzi aliondoka kwenye kikosi cha timu ya taifa katikati ya wiki baada ya kuelezwa kuwa bado hajawa fiti kucheza, lakini Slot amesema kwa sasa yupo tayari kuingia uwanjani kama ataona anahitaji kumtumia.

Hata hivyo, amesema kwa upande wa Trent Alexander-Arnold bado hajawa sawa, lakini anaamini kuwa ataungana na timu hiyo hivi karibuni kwa kuwa maendeleo yake ni mazuri zaidi.

“Harvey Elliott amerejea mazoezini siku chache zilizopita lakini kucheza mechi atasubiri kidogo kwa kuwa bado hajapona vizuri, kwa upande wa Trent yeye ataendelea kusubiri, lakini Djik yupo fiti kwa ajili ya kucheza.

“Lakini Diogo Jota na Federico Chiesa nao bado hawajawa sana, wanahitaji uangalizi zaidi kutokana na majeraha waliyoyapata,” alisema kocha huyo aliyefanya vizuri kwenye michezo ya mwanzoni ya msimu wa Ligi Kuu England.

Kesho Liverpool itakuwa mgeni wa Southampton, huku ikitarajiwa kuvaana na wababe Man City wiki moja mbele kwenye muendelezo wa Ligi Kuu England, Premier League.